KIRJALLINEN KYSYMYS P-0479/03

esittäjä(t): Antonios Trakatellis (PPE-DE) neuvostolle

(17. helmikuuta 2003)

Aihe: Suurista siirtolaisvirroista aiheutuvien sosioekonomisten ongelmien korjaaminen solidaarisuusperiaatteen näkökulman mukaisesti (EY:n perustamissopimuksen 63 artikla)

Eurooppaan on edellisten vuosikymmenien aikana muuttanut hyvin paljon siirtolaisia, ja turvapaikkahakemuksien määrä EU:n jäsenvaltioissa on noussut samankaltaisesti, ja lisäksi laittoman siirtolaisuuden kolmansista maista EU:n alueelle laittomasti tulevien ja asuvien henkilöiden määrä on kasvanut räjähdysmäisesti. On arvioitu, että ainoastaan vuoden 2002 aikana Kreikkaan saapui 300 000 laitonta siirtolaista ja on selvää, että tämänhetkinen kansainvälinen kiristynyt tilanne johtaa suuriin pakolaisvirtoihin, joista aiheutuu arvaamattomia yhteiskunnallisia ja taloudellisia seurauksia.

Kun otetaan huomioon, että rajalliset hyväksytyt tai ehdotetut toimet kuten direktiivi 2001/55/EY(1), juuri perustettu strateginen maahanmuutto-, raja- ja turvapaikkakomitea (SCIFA+) ja ehdotus perustaa eurooppalainen rajavartiosto jne. ovat riittämättömät, tai niillä ei pystytä vaikuttamaan suurten siirtolaisvirtojen tuloon EU:n alueelle, voiko neuvosto vastata seuraaviin kysymyksiin:

- Mihin toimiin se on ryhtynyt torjuakseen suuret laittomat siirtolais- tai pakolaisvirrat EU:n alueelle, ja mitkä ovat jäsenvaltioiden valmiudet ottaa vastaan suuria määriä siirtolaisia?

- Minkälaisia taloudellisia ja sosiaalisia kustannuksia suuret siirtolaismäärät aiheuttavat saapuessaan EU:n reuna-alueella sijaitsevaan jäsenvaltioon? Mitä EU:sta tehdyn sopimuksen 63 artiklan 2 kohdan b alakohdan tai perustamissopimuksien mukaisia yhteisön solidaarisuus- ja tukimekanismeja on käytössä suuren laittoman siirtolaismäärän vastaanottamiseksi niissä jäsenvaltioissa, joihin siirtolaiset saapuvat ja jotka sijaitsevat EU:n reuna-alueilla?

- Katsooko neuvosto, että olisi perustettava erityinen rahasto, joka perustuu oikeudenmukaiseen sosiaalisen ja taloudellisen taakan jakamiseen, jotta voitaisiin varautua jäsenvaltioihin saapuvien suurten siirtolaismäärien aiheuttamiin kiireellisiin tilanteisiin? Minkä uusien toimien tai mekanismien hyväksymistä neuvosto pitää välttämättömänä vastatakseen tämänkaltaiseen tilanteeseen yhteisen siirtolaisuutta ja ulkorajojen valvontaa koskevan politiikan mukaisesti?

(1) EYVL L 212, 7.8.2001, s. 12.

Vastaus

(13. toukokuuta 2003)

Neuvosto pyytää arvoisaa parlamentin jäsentä tutustumaan 20 päivänä heinäkuuta 2001 vähimmäisvaatimuksista tilapäisen suojelun antamiseksi siirtymään joutuneiden henkilöiden joukottaisen maahantulon tilanteissa, ja toimenpiteistä näiden henkilöiden vastaanottamisen ja vastaanottamisesta jäsenvaltioille aiheutuvien rasitusten tasapuolisen jakautumisen edistämiseksi annettuun neuvoston direktiiviin 2001/55/EY (direktiivi tilapäisestä suojelusta)(1).

Direktiivissä säädetään, että henkilöiden joukottaisen maahantulon tilanne todetaan neuvoston määräenemmistöllä komission ehdotuksesta tekemällä päätöksellä. Päätöksessä vahvistetaan päivämäärä, josta alkaen tilapäistä suojelua annetaan ja jäsenvaltioilta saadut tiedot niiden vastaanottovalmiudesta. Neuvoston päätös annetaan tiedoksi Euroopan parlamentille.

Direktiivin 24 artiklassa säädetään yhteisvastuun nimissä, että direktiivissä säädetyille toimenpiteille saadaan rahoitusta 28 päivänä syyskuuta 2000 tehdyssä neuvoston päätöksessä 2000/596/EY perustetusta Euroopan pakolaisrahastosta(2). Niiden varojen lisäksi, jotka rahasto myöntää jäsenvaltioille vuosittain, päätöksen 6 artiklassa säädetään hätätoimenpiteistä, joihin rahaston varoja voidaan käyttää yhden tai useamman jäsenvaltion taikka kaikkien jäsenvaltioiden avustamiseksi tilanteissa, joissa valtion alueelle saapuu äkillisesti suuri määrä pakolaisia tai siirtymään joutuneita henkilöitä, tai jos nämä on tarpeen evakuoida kolmannesta maasta erityisesti kansainvälisten organisaatioiden pyynnöstä. Neuvosto tekee päätöksen kyseisestä poikkeuksellisesta rahoituksesta määräenemmistöllä komission ehdotuksesta.

EU:n ulkorajojen osalta mainittakoon, että yhtäältä neuvosto odottaa komissiolta Sevillan Eurooppa-neuvoston päätelmien puitteissa pyydettyä selvitystä kustannusten jakamisesta jäsenvaltioiden ja unionin kesken ja toisaalta neuvoston elimissä tarkastellaan parhaillaan sitä, minkälaisia jatkotoimia toteutetaan neuvostolle ja Euroopan parlamentille annetun komission tiedonannon: Siirtolaisuuskysymykset osaksi Euroopan unionin politiikkaa suhteissa unionin ulkopuolisiin maihin(3) osalle II (Kertomus yhteisön tasolla käytettävissä olevan rahoituksen tehokkuudesta maahanmuuttajien ja kielteisen päätöksen saaneiden turvapaikanhakijoiden palauttamisessa, ulkorajojen valvonnassa sekä turvapaikka- ja maahanmuuttohankkeissa kolmansissa maissa).

(1) EYVL L 212, 7.8.2001, s. 12.

(2) EYVL L 252, 6.10.2000, s. 12.

(3) KOM(2002) 703 lopullinen.